Anita Knakkergaard (DF), 2008-04-01:
Det omhandler problemer som skimmelsvamp, dårligt vedligehold, bl.a. fugt, mangelfuld isolering, installationsmangler, friarealer fyldt med affald m.v.
Bygninger, der står og forfalder i landsbyerne i flere år, fordi ejerne ikke kan sælge, giver nogle landsbyer et faldefærdigt look til stor skade for landsbyen og dens indbyggere.
Måske sælges boligen billigt til en bolighaj, der udlejer boligen uden at sørge for at gøre noget ved det manglede vedligehold samt uden at foretage en nødvendig renovering.
I Dansk Folkeparti er vi enige i, at der bør gribes ind, så kommunerne får mulighed for at stoppe denne udvikling.
Jeg vil kort komme ind på de nye tiltag i lovforslaget.
Udgiftsrammen forhøjes med forslaget til 12,5 mio. kr., samtidig med at der gives mulighed for, at uforbrugte midler fra udgiftsrammen på ca. 50 mio. kr. kan anvendes på de mindre byer - de mindre byer får altså 12,5 mio. kr. i stedet for 10 mio. kr.
Der gives mulighed for, at der kan ydes støtte til nedrivning af ejer- og andelsboliger, når bygningens stand er meget dårlig, uden at ejeren er enig i beslutningen.
Sammenligner jeg med gældende regler, der gælder for støtte til nedrivning af private udlejningsboliger, er det her en betingelse, at ejerne er enige, så jeg bliver lidt usikker.
Mit spørgsmål til ministeren er derfor, om der ikke er tale om ekspropriation, når ejeren ikke er enig, og om der derfor så skal betales erstatning til ejeren.
Jeg vil stille spørgsmålet skriftligt til ministeren.
Efter den nuværende lovgivning har kommunen mulighed for at kondemnere eller nedlægge forbud mod beboelse af beboede sundheds- og brandfarlige boliger.
Med lovforslaget ønskes det at udvide de gældende kondemneringsbestemmelser til også at omfatte tomme sundheds- og brandfarlige boliger, hvilket vi i Dansk Folkeparti selvfølgelig er helt enige i.
Det er kun ejeren af en udlejningsejendom, der på nuværende tidspunkt har ret til at foretage undersøgelse af skimmelsvamp i det lejede, der griber ind i bygningens konstruktioner - eksempelvis ved at fjerne tapet eller gulvbrædder.
Det skal nu også være muligt for kommunen at få adgang til at foretage nødvendige indgreb i bygningens konstruktioner i forbindelse med afgørelsen af, om der foreligger kondemnable forhold, f.eks. skimmelsvamp.
I Dansk Folkeparti er vi glade for, at det i loven klart skal fremgå, at kommunen skal betale reetablering, hvis der foretages sådanne indgreb.
Forslaget indfører endvidere hjemmel til, at kommunerne kan give ejere påbud om at afhjælpe kondemnable forhold.
Det fremgår af forslaget, at det er en genindførelse, så jeg vil da gerne vide, hvorfor disse påbud blev afskaffet tidligere.
Men det skal jeg nok også spørge om skriftligt.
Lovens evaluering bliver iværksat i 2010, og loven træder i kraft den 1. juli 2008.
Endvidere er der mindre ændringer, jeg ikke kan nå at komme ind på her og nu, men vi er i Dansk Folkeparti til dels positive over for lovforslaget, da det indeholder mange gode tiltag.
Der er dog en del uklarheder i lovforslaget, som vi ønsker at få afklaret under udvalgsarbejdet.
Vi er bl.a. opmærksomme på høringssvaret fra Lejernes LO og Ejendomsforeningen Danmark m.fl.